Dissipline sit nie stil nieMariesa Candiotes. (Foto: Verskaf) Deur Mariesa Candiotes Die daarstel van riglyne vir dissipline in ŉ aanlyn leeromgewing is ŉ heel nuwe uitdaging wat onderwysers ervaar. Dit strek veel verder as om net die leerders tydens onderrig stil te hou; daar het ander uitdagings ontstaan (wat juis die dissipline van ŉ aanlyn klaskamer beïnvloed). Onderwysers word nou met uitdagings gekonfronteer soos kontrole rakende bywoning, kleredrag tydens ŉ aanlyn klas, die feit dat leerders hul kamera kan aan-en afskakel, deelname en om nie tydens onderrigtyd te eet of te drink nie. Daar moet egter in gedagte gehou word dat dissipline nie beteken leerders moet doen en maak soos die onderwyser sê nie – daardie “sit-stil-bly-stil-kultuur”. Ons as onderwysers is soms die fasiliteerder van onderrig en soms die bron van onderrig. Die onus rus op ons as onderwysers om te weet wanneer om as die fasiliteerder en wanneer om as die bron van onderrig op te tree, juis omdat dissipline nagevolg word. Daar moet roetine in plek wees. Roetine in enige leeromgewing bewerkstellig vir ŉ leerder geborgenheid. Wat ŉ deursigtigheid daarstel t.o.v. wat verwag word en watter take, opdragte ens. voltooi moet word. Dissipline binne ŉ aanlyn leeromgewing word suksesvol deur middel van kontrole geïmplementeer. Leerders moet eienaarskap van hul werk neem, beplanningsvaardighede aanleer en selfgerigte leer kan toepas. Ouers, sowel as die leerder en die onderwyser, neem verantwoordelikheid vir hul aandeel in die daarstel van ŉ leerkultuur wat gekweek word. Hierdie is besonder belangrik, aangesien daar slegs genoegsame dissipline in ŉ aanlyn leeromgewing sal geskied indien daar samewerking tussen die verskeie mikro- en makro-omgewings bestaan (die skool, onderwyser, leerder en ouers). Aanlyn leeromgewings verg sorgvuldige beplanning, soos lesbeplanning, watter hulpbronne daar gebruik gaan word, en watter onderwerpe hulself daartoe leen om as groepbesprekings te dien. Leerders moet ook beplan. Die rooster moet vooraf besigtig word, boeke moet vooraf in volgorde van gebruik reggesit word, hulle moet weet hoe lank pouse is en watter klasreëls geld. Verder moet leerders weet hoe om die leerplatform te gebruik, en hoe om die kamera en mikrofoon aan- en af te skakel. Dit alles sluit by die nodige beplanning aan wat tot aanlyn leer se sukses bydra. (Foto: J. Kelly Brito/Unsplash) Deur om ŉ aanlyn leeromgewing gedissiplineerd te bewerkstellig, word waardevolle sagte vaardighede aangeleer. Maak groepwerk dus deel van die aanlyn leeromgewing deur van “wegbreekkamers” (breakout rooms) gebruik te maak. Bekamp dus die moontlikheid dat leerders geïsoleerd voel en kweek ŉ kultuur van samewerking. Dis belangrik dat ons moet besef dissipline word deur roetine bevorder, deur duidelike kommunikasie, asook om ŉ kultuur van samewerking te kweek, tesame met die motivering van leerders. Studies toon dat slegs 2% van volwassenes wat vir ŉ aanlyn kursus registreer daardie kursus binne die gegewe tyd voltooi. Dit is dus belangrik dat ons van vroeg af ŉ gedissiplineerde en suksesvolle aanlyn leerkultuur kweek.